b"\n_START_ARTICLE_\nFont de la pla\xc3\xa7a del Repartidor\n_START_SECTION_\nDescripci\xc3\xb3\n_START_PARAGRAPH_\n\xc3\x89s una font amb forma de torre prism\xc3\xa0tica. Est\xc3\xa0 feta de totxo arrebossat combinat amb totxo a la vista. \xc3\x89s sim\xc3\xa8trica als quatre costats: quatre aixetes i quatre piques; quatre fanals amb globus de gas; quatre finestres d'arc de mig punt realitzades amb totxo vist que emmarquen persianes fixes de llistonets de fusta pintada per a la ventilaci\xc3\xb3 interior. Cada un d'aquests elements es troba a cada costat. Sota la coberta a quatre vessants realitzada en cer\xc3\xa0mica policromada que imita pissarra hi ha una l\xc3\xadnia d'arquets cecs de mig punt de totxo vist, d'inspiraci\xc3\xb3 neorom\xc3\xa0nica.\n_START_SECTION_\nHist\xc3\xb2ria\n_START_PARAGRAPH_\nDurant el segle XIX la poblaci\xc3\xb3 de l'Hospitalet va cr\xc3\xa9ixer considerablement i la xarxa p\xc3\xbablica de subministrament d'aigua, consistent en dues fonts, va resultar insuficient. L'any 1867 es va construir el Repartidor, que portava les aig\xc3\xbces d'una mina d'Esplugues que havia canalitzat el bar\xc3\xb3 de Mald\xc3\xa0 fins a la seva propietat, Can Xerric\xc3\xb3. Des d'aqu\xc3\xad es repartia l'aigua a cinc fonts de la ciutat._NEWLINE_L'any 1927, amb motiu de la visita de la reina Vict\xc3\xb2ria per inaugurar l'edifici de Correus, el Repartidor es va restaurar, es van afegir els brolls de la font i els fanals i se li va donar el seu aspecte actual."